O cursă de câțiva kilometri a ajuns să coste sute de lei. Tarifele companiilor de ridesharing au explodat în urma grevei de la metrou.
Capitala e blocată astăzi de greva sindicaliștilor de la metrou. Sute de mii oameni au fost afectați de oprirea transportului subteran. Cei care au apelat la serviciile de ridesharing au constatat creștere uluitoare a tarifelor.
Greva spontană de la metrou, care a oprit traficul subteran, a făcut ca Bucureștiul să devină un adevărat furnicar. Chiar dacă RATB a chemat angajați de acasă pentru a suplimenta numărul de vehicule de transport aflate pe trasee, aglomerația i-a făcut pe unii bucureșteni să apeleze la companiile de taxi sau de ridesharing. Nu mică le-a fost însă surpriza când au văzut tarifele actualizate din aplicații – acestea s-au dublat, sau chiar triplat în unele cazuri. Tariful de bază al unei curse operate de companiile de ridesharing se calculează în funcție de durata călătoriei și distanța parcursă, însă ține cont și de numărul de cereri, de traficul din oraș și de numărul de șoferi disponibil.